刀劍神域

《刀劍神域》係日本輕小說作品，由川原礫創作。故仔用虛擬實境做主題，主角係桐谷和人，講喺Sword Art Online發生嘅一系列故事。

2002年開始喺網上連載，直到作者憑住《加速世界》攞咗第15回電擊小說大獎大賞後，《刀劍神域》畀出版社睇中，開始出文庫版輕小說。

故事簡介

安格特篇
2022年11月6號，虛擬實境大型多人網上角色扮演遊戲《Sword Art Online》正式營運，呢個遊戲要啲玩家戴住同開着一個叫NerveGear嘅好似頭盔咁樣嘅設備先玩得，而戴咗同開着之後，NerveGear會同玩家嘅腦部連繫起上嚟，而玩家喺現實世界度就好似昏迷咗咁，要登出遊戲先會醒番。個遊戲係玩家用刀劍之類武器去打怪，由第1層開始，要有人打低嗰層嘅波士先可以去上一層，越上嘅樓層越難打，而最頂係第100層。玩家打怪打得多會升等級，又可以同其他人組隊增強戰力。

嗰日有大約1萬個玩家戴咗NerveGear登入遊戲，過咗幾個鐘頭之後啲人開始發覺冇法子登出，然後有個自稱係遊戲設計者茅場晶彥嘅人係遊戲度出現，話畀所有人知只有一個方法可以登出，就係要有人打低第100層波士。茅場又同大家講，如果玩家喺遊戲入面嘅生命值跌到0嘅話，冇得再可以復活重新嚟過，佢個NerveGear會放出高功率微波破壞人腦，即係響現實世界嘅身體都一樣會死，而如果玩家喺現實世界畀人除咗個NerveGear嘅話，一樣會被燒腦，由於NerveGear入面有電池，就算抆電掣都冇得登出。於是困喺遊戲嗰1萬人裡面有一部分人為咗可以返番去現實世界，侷住冒上生命危險走出安全區打怪，而主角桐谷和人就係其中一位。

喺呢個「死亡遊戲」嘅頭一個月裡面，已經有成2000個玩家死咗。

精靈之舞篇
2024年11月SAO通關之後，桐谷和人喺現實世界醒番，但係結城明日奈同另外300位玩家由於須鄉伸之嘅陰謀，喺現實世界度仲係昏迷緊。桐人知道有人喺另一隻VRMMORPG遊戲《ALfheim Online》入面見到有個似亞絲娜嘅人之後，走去玩嗰個遊戲，仲喺遊戲入面遇到佢個妹桐谷直葉，但係初時桐人唔知道莉法就係直葉。

最後桐人喺遊戲入面幫亞絲娜重獲自由。

幽靈子彈篇
桐人受到委托，去咗玩另一個VRMMORPG遊戲《Gun Gale Online》，喺入面遇到另一個女仔「詩楠」。

電視動畫
第1期喺2012年7月至12月響日本首播，分做「安格特篇」同「精靈之舞篇」。「安格特篇」有14集，「精靈之舞篇」有11集，加埋有25集。

《刀劍神域Ⅱ》有24集，喺2014年7月至12月響日本首播。

《刀劍神域 Alicization》第1部喺2018年10月至2019年3月響日本首播，有24集。第2部喺2019年10月至12月響日本首播。第3部喺2020年7月至9月響日本首播。

特別篇
《刀劍神域 Extra Edition》，喺電視動畫第1期完咗之後出，係第1期嘅總集篇加原創故事。

劇場版動畫
《刀劍神域劇場版：序列爭戰》，2017年2月響日本上畫，故事嘅時間點係《刀劍神域Ⅱ》之後。

《刀劍神域劇場版 -Progressive- 無星夜的詠嘆調》，2021年10月響日本上畫，故事係改編自《刀劍神域 Progressive》第1卷加原創劇情。

《刀劍神域劇場版 -Progressive- 陰沉薄暮的詼諧曲》，2022年10月響日本上畫，故事改編自《刀劍神域 Progressive》第4卷。

外傳
《刀劍神域外傳 Gun Gale Online》，有輕小說、漫畫同電視動畫。

日本小說
輕小說